Pāri Daugavai – Jēkabpilī /Marta Bārbale/

Pāri Daugavai – Jēkabpilī zvaigznes sarunājas.
Mēļi, zili un oranžaini mākoņi pāri klājas.

Varbūt tie - -no hercoga laikiem, varbūt – no salas kroga,
Viss vienalga – vai tā, vai citādi – stāvu pie pagātnes loga.

Te reiz izdvesa plostnieki savu raupjaino sāpi,
Cauri bēdu drūmumam sapņojot: zvaigznīt, vai nepiekrāpsi?

Te viņi gura. Te viņi krita. Un atkal augšup cēlās,
Tāpēc jau arī pār Jēkabpili zvaigznes baltas un kvēlas.

Un viņas runā no gadusimtiem – jēgturīgi un moži.
Rožu krūmi un niedru ceri debesīs raugās tik droši.

Kamēr tie runās, Te neaugs jegri – maziņi, sīki un vāri.
Daugava! Sašūpo savas laivas! Meties pār krācēm pāri!

Glabā un sargi to senatnību, Savas sentautas zvaigznes!
Raugies, lai pašu vissīkāko plostu pali prom nerauj!
Lai neaiznes!


Vārdi pilsētai /Ronalds Briedis/

Mēs lūdzam tev, pilsēta, vārdu!
Uz brīdi lai aptur transportu ielās
Un cilvēku čalas un darbnīcas lielās- 
Gan naudu vēl kalsi! Gan maizi vēl malsi!
Mēs lūdzam tevi, pilsēta, vārdu – 
Mēs - -tavas balsis!

Mēs lūdzam tev, pilsēta, vārdu !
Mēs gribam tev pateikt, ko ikdienas staigā
Mēs paturam sevī vai nospriežam beigās,
Ka tik un tā nebūs neviena, kas klausīs.
Mēs lūdzam tev, pilsēta, vārdu – mēs – tavas ausis!

Mēs lūdzam tev, pilsēta, vārdus!
Mums nav tādu vārdu nemaz, lai mēs spētu
Tev izteikt, cik ļoti gan turam mēs svētas
Šīs lietas, šos namus, šos ļaudis; lai dzirdi!
Mēs lūdzam tevi, pilsēta, vārdus – 
Mēs – tavas sirdis!

Par Latviju lielāka
Mums, Jēkabpils, esi!



Februāris Jēkabpilī /Ronalds Briedis/

Viss
Izlietais ūdens
Noslīka upē

Un naktī 
Pārrāva dambi
Uz manu
Galvas pilsētu.

Upe lēnām
Plūda uz jūru

Un slēpa
Galus ūdenī …




Ārija Elksne

Cauri pilsētiņai pie Daugavas
Gāja latviešu divīzija.
Bija četrdesmit ceturtais gads,
Vācu lielvalstij krakšķēja sijas…
Mēs, meitenes, skatīties skrējām,
Kādi gan izskatās viņi – 
Tie, kuri uzvarai pretim iet
Cilvēces lielākā cīņā…

Vēl līdz Berlīnei bija
Simtiem un tūkstošiem kapu,
Bet austrumu vēji jau šķīra
Pasaules vēstures lapas…

Cauri klusajai Jēkabpilij,
Zem augusta debesīm zilām,
Garām man, muļķa skuķei,
Uz fronti soļoja vīri – 
Nekāda īpaša spožuma,
Nekā pārdabiska,
Tikai acis – acis līdz malām
Mierīgas ticības pilsnas.

Vēl līdz Berlīnei bija
Simtiem un tūkstošiem kapu,
Bet austrumu vēji jau šķira
Pasaules vēstures lapas.


Gunārs Janovskis

Tu raksti, ka vēl klibodams staigā,
Es pasauli skatu kā caur pudeles kaklu.
Cik mums vairs tālu stunda baigā!
Un – ja nu vecā pilsēta gaida?

Padomā: klibam sader ar aklu.
Ja tu mani pie rokas vestu
Un tu mūsu maizes tarbu nestu – 
Varbūt vēl notiek brīnumi zili?

Iziesim pavasarī, kad dzērves klaigā,
Lēni vien pa ceļmalas smilti.
Pret rudeni, kad dzērves projām laižas,
Mēs būsim, kur beidzas Biržu sili
Vaigu vaigā ar Jēkabpili.

Par pēdējo naudu salīgsim zirgus
Un uzjāsim uz Piektdienas tirgus
Lepni un pilni pēdējā spara.
Kā toreiz tēvi – pēc brīvības kara.
Vai iesim? Ieklausies!
Dzērves jau klaigā!





/Aivars Kalnietis/
Ziņģe par kādu senu jakti.

Reiz Hercogs Jēkabs ceļodams
Šai apkaimē bij ticis
Un lai mazliet atpūstos
Viņš jakti rīkot licis.

“Ja medības būs veiksmīgas”
Viņš teica smaidot bārdā
“Es būvēšu te pilsētu
Un saukšu savā vārdā”

Mastus lenca, zvērus trenca,
Žēli vaida sili:
“Ja tiem veiksies, tad mūs cirtīs – 
Būvēs Jēkabpili.”

Drīz medības bij beigušās
Un mežā rimās tracis,
Nu visi nāca klausīties
Ko Hercogs Jēkabs sacīs.
Bet viņš tik bārdā smaidīja
Un vīnu lēja ūsās…
Šīs medības bij veiksmīgas, 
Jo nomedīts bij lūsis.

Bet

Te kur senos laikos šalca
Varens egļu sils,
Abas Daugaviņas krastos
Slejas Jēkabpils.



/Aivars Kalnietis/

Pāri gājuši plūdi un kari,
Tomēr pilsēta atplaukst un dzīvo.
Trīssimt trīsdesmit gadskārtas svinot
Smaržo ziedos un karogs plīvo.

Daugavas spogulī dievnami raugās
Mēs šajā pilsētā, pilsēta – mūsos.
Jēkabpils, Jēkabpils, kas tavā ģērbonī?
-Hercoga Jēkaba nošautais lūsis! 

Triju novadu šķirtnē tu stāvi
Pati Daugavas šķirta uz pusēm.
Lai tev nākamie trīs simt gadu
Aizrit mierīgi, rāmi un klusi.

I.Ziedonis 
Jēkabpils. Liliju dārzs

Jēkabpils, Liliju dzimtene,
Kā tu tā neapzinies – 
Ja tevi pieminēs gadu simteņi,
Tad kā liliju dzimteni minēs!

Tie ir ziedi, kas zied uz altāriem,
Ne tikai ģerboņos rātē
Fon Pletenbergiem Valteriem,
Bet baznīcās – mūsu mātēm.

Mūsu mātēm tās ziedēs. Un ciemiņām
Uz rokas, kad nāks tās uz Annām,
Ziedēs kapu svētkos – piemiņai
Un sapņos – pa reizei – ganam.

Par meitām – baltas – tās Dievu lūgs
Zem loga, dārziņā sētās,
Kāds visādi dzērāji nāks un plūks
Un tālu pa pasauli mētās.

Šis karaļu zieds, šis kāzu zieds – 
Kas pilsētai liks viņu zināt?
Ak, ieraugi, vēsture un liec
Viņu ģerbonī apstiprināt!

Kas tevī vēl cits ir, Jēkabpils,
Cildenāks, gaišāks un cēlāks?


